
DTI MRI alapú kiértékelő algoritmusok automatizálásának szoftveres kialakítása klinikai felhasználásra

Bevezetés
A diffúziós tenzor (DTI) MRI szövettanilag rendezett struktúrák diffúziós paramétereken keresztüli vizsgálatára alkalmas modern MRI módszer, melyet a szakirodalom, mint a diffúz axonsérülés (diffuse axonal injury - DAI) vizsgálatának érzékeny módszerét tartja számon. Jelenleg azonban egyéni szintű alkalmazása nem megoldott, a nyers DTI adatfeldolgozás és post-processing bonyolult és időigényes (klasszikusan ~48 óra/beteg), a kapott eredmények a klinikus számára nehezen értelmezhetők. Célunk egy ezen problémákat kiküszöbölő szoftver fejlesztése.
Módszer
Az FMRIB (Oxford) kutatócsoport által fejlesztett FMRIB Software Library (FSL) nyílt forráskódú szoftvercsomag, a DTI kiértékelés során alkalmazott programrészeit egy általunk kiépített, Linux alapú, központi adatfeldolgozó rendszer fűzi össze. A rendszer áll egy server-side natív PHP programból, mely összeköti az FSL-t egy BASH kezelő scripten keresztül a webes komponenssel. NVIDIA GPU CUDA magjainak felhasználásával, mellyel parallel kalkulációkkal nagy mátrixok gyorsabban számíthatók, a kiértékelés szignifikáns gyorsulása érhető el.
Eredmények
A jelenleg 42 agypálya rekonstruálására képes, könnyen kezelhető felülettel rendelkező szoftver jelentést készít a mért - tractus szintű - diffúziós paraméterek abszolút értékeiről melyeket egyidejűleg adatbázisban rögzít. Korra, nemre egyeztetett kontroll alanyok értékeivel összevetve szöveges formában közli a +-2SD mértékű tractus szintű eltéréseket, az érintett pályákat képileg megjeleníti.
Szoftverünk az FSL GPU alapú moduljainak használata révén a kiértékelés idejét 1-2 óra/betegre csökkenti. Eddig több mint 200 alanyon alkalmaztuk sikeresen, két közlés alatt álló publikációnk, a szakirodalommal egybecsengő eredményeit produkálta.
Konklúzió
Sikerült létrehoznunk egy DTI MRI mérések adekvát és gyors kiértékelését felhasználóbarát módon lehetővé tévő, megbízható eredményeket produkáló szoftvert, mely jelentősen gyorsítja a DTI MRI kiértékelését és a klinikus számára is könnyebben értelmezhető eredményeket ad.



